આ મહિનાની આઠમી તારીખને માતૃત્વ દિવસ તરીકે ઊજવવામાં આવે છે એથી ‘તારક મેહતા કા ઉલ્ટા ચશ્મા’નો ટપુ દુનિયાની તમામ મમ્મીઓને પ્રણામ કરે છે. જોકે તે આ સિરિયલના સેટ પર એક નહીં, બબ્બે મમ્મીઓથી ઘેરાયેલો હોય છે. શૂટિંગ દરમ્યાન સિરિયલમાં તેની મમ્મીનું પાત્ર ભજવતી દયા એટલે કે દિશા વાકાણી અને તેની રિયલ મમ્મી યશોદા ગાંધી પણ હાજર રહે છે. એ વિશે ટપુ કહે છે, ‘મમ્મીને ફક્ત માતૃત્વ દિવસે જ પ્રેમ કરવાનો એવું નહીં, તેને તો હંમેશાં પ્રેમ કરવો જોઈએ અને હું તો એ માટે ખૂબ નસીબદાર છું, કારણ કે મારી એક નહીં, બે મમ્મી છે. એક શોની મમ્મી દયાબહેન અને બીજી મારી રિયલ મમ્મી. જેવો કૅમેરા ઑન થાય કે મારી શોની મમ્મી આવી જાય અને જેવો કૅમેરા ઑફ થાય એટલે મારી રિયલ મમ્મી આવી જાય છે. ભગવાને મને બે મમ્મી આપી છે એથી હું આ બન્ને મમ્મી સાથે મધર્સ-ડે સેલિબ્રેટ કરીશ.’